मिख़ाइलो मुद्रिक
मिख़ाइलो मुद्रिक (अंग्रेज़ी: Mykhailo Mudryk) यूक्रेन के एक पेशेवर फुटबॉल खिलाड़ी हैं जो बतौर विंगर प्रीमियर लीग क्लब चेल्सी और यूक्रेन की राष्ट्रीय टीम के लिए खेलते हैं। मुद्रिक ने सन् 2016 में शख्तर डोनेट्स्क में जाने से पहले मेटालिस्ट खार्किव और डीनिप्रो क्लब की अकादमी में अपना करियर शुरू किया। उन्होंने दो साल बाद क्लब के लिए अपना पहला मैच खेला। सन् 2023 में वो 70 मिलियन यूरो के करार के साथ इंग्लिश क्लब चेल्सी में शामिल हो गए। इस स्थानांतरण के साथ ही वह सबसे महंगे यूक्रेनी फुटबॉल खिलाड़ी बन गए। मुद्रिक ने सन् 2022 में यूक्रेन की राष्ट्रीय टीम के साथ अंतरराष्ट्रीय स्तर पर पदार्पण किया। उन्होंने यूएफ़ा यूरो 2024 में यूक्रेन टीम का प्रतिनिधित्व किया था।